ועדת העבודה, הרווחה והבריאות, כנסת 18, פרוטוקול מספר 772, 2012-08-08 10:30

חיים כץ: אנחנו עוזבים את הנושא הקודם שעשינו בו הפסקה, כנראה שקשה עם האוצר.

חיים כץ: יום רביעי בבוקר, כ' באב, ה-8 באוגוסט 2012 ואני שוב מתכבד לפתוח את ישיבת ועדת העבודה, הרווחה והבריאות.

חיים כץ: הנושא תקנות הבטחת הכנסה (תיקון), התשע"א-2011 – נכסים.

חיים כץ: ביטוח לאומי.

כרמית נאור: אנחנו מביאים פה תיקון לתקנה 10 לתקנות הבטחת הכנסה.

כרמית נאור: בהתאם לנוסח התקנות שקיים היום, זוקפים 8% משווי הנכס, בכל נכס, בין אם מדובר בנכס פיננסי ובין אם מדובר בנכס מסוג מקרקעין.

כרמית נאור: אנחנו מביאים פה שינוי, מבקשים לעשות הבחנה בין נכס פיננסי לבין נכס מקרקעין, שגם לעניין נכס מקרקעין עשינו הבחנה בין סוגי נכסים שונים, לפי הייעוד של הנכס, וקבענו אחוזים, בהמלצת היושב ראש עודכנו הסכומים שהיושב ראש ביקש, ואנחנו מבקשים לאשר את התקנות האלה, כאשר אנחנו מבקשים תקופת היערכות של שישה חודשים.

חיים כץ: למה כל כך הרבה זמן?

אורנה ורקוביצקי: אנחנו צריכים להיערך גם להשלמת התיקון של רכב, ששם ביקשנו שלושה חודשים, ולאחר שנגמור את תיקון רכב נתחיל עם תיקון נכסים, שהוא גם לוקח שלושה חודשים.

אורנה ורקוביצקי: זה תיקון מאוד מורכב, לא רק מהשוטף, אלא אנחנו צריכים לאתר את כל המקרים שבמלאי ובכל תיק ותיק אנחנו צריכים לטייב את הנתונים, למפות איזה סוג נכס זה ולהזין למערכות כדי שנזקוף את התשואה הנכונה ולא נרע את מצבו.

אורנה ורקוביצקי: יש לנו הרבה מאוד עבודה בטיוב הנתונים של המלאי, כי אין לנו הבחנה בין סוגי הנכסים במלאי, אנחנו צריכים להוציא תיק תיק ולטייב אותו, איזה סוג נכס זה- - -

חיים כץ: אני אסביר ליושב ראש ועדת הכספים.

חיים כץ: למי שהיה בחשבון 50,000 שקל חייבו אותו כאילו יש לו תשואה של 8%, ריבית של 8%, אבל אני לא מכיר היום שום בנק, אפילו לא של המודיע, שנותן 8%.

חיים כץ: הם אמרו יש 8%.

אורנה ורקוביצקי: לא, זה היה בתקופת האינפלציה, כשחוקקו את חוק הבטחת הכנסה.

חיים כץ: כן, אבל זה לא תוקן מתקופת האינפלציה.

אורנה ורקוביצקי: לא היה מנגנון עדכון.

חיים כץ: רציתם להשאיר 5% וגם ריביות כאלה- - -

משה גפני: כמה אתה הצעת?

חיים כץ: ריבית מק"מ (מלווה קצר מועד).

אורנה ורקוביצקי: וקיבלנו.

חיים כץ: קיבלו.

חיים כץ: אני אגיד לך את האמת, גם בסכומים קטנים אין מק"מ, אבל עמלות וזה.

חיים כץ: עזוב, הם הרוויחו.

משה גפני: אבל מק"מ זה הגיוני.

חיים כץ: אי אפשר לצאת כשמלוא תאוותו בידו.

משה גפני: טוב.

חיים כץ: גמרנו, הוא מסכים איתי, הוא יצביע איתנו.

כרמית נאור: אדוני היושב ראש, רק אני מבקשת שיאופשרו לנו, בהנחה שהתיקון עובר, תיקוני נוסח עם הנסחית של משרד המשפטים, כי זה עדיין לא אושר.

חיים כץ: טוב.

כרמית נאור: ובמידה שהתקנות של הרכב עוברות, אנחנו מבקשים לשנות את הנוסח כאן.

כרמית נאור: כתבנו בנוסח של התיקונים של נכסים שתקנות (ג) ו-(ד) מבוטלות.

כרמית נאור: התקנות האלה למעשה מתוקנות במסגרת התקנות שהבאנו לגבי רכב, לכן צריך לשנות את זה.

חיים כץ: ארבעה חודשים.

אורנה ורקוביצקי: אני מסבירה לך, אני צריכה לתקן את תיקון הרכב, אני לא יכולה לעשות במערכות את שני התיקונים במקביל.

אורנה ורקוביצקי: מאחר שתיקון רכב, הסכמנו כולנו שזה יהיה עד ה-1 בדצמבר, אני מה-1 בדצמבר מתחילה את התיקון הזה.

אורנה ורקוביצקי: התיקון הזה הוא מאוד מורכב- - -

חיים כץ: מתי יוצא פסח השנה?

אורנה ורקוביצקי: זה יהיה לפני פסח, ב-1 במרץ אנחנו נהיה מוכנים.

חיים כץ: את המצות אנשים יוכלו לקבל- - -

אורנה ורקוביצקי: כן.

משה גפני: מתחיל באוגוסט.

אורנה ורקוביצקי: אנחנו מתחילים ב-1 במרץ, זה לפני פסח.

חיים כץ: זאת אומרת ייכנס לא יאוחר מה-1 למרץ.

חיים כץ: תרשום לך שקיבלת.

חיים כץ: דב, אתה כופפת אותנו היום בכול, אתה רואה מה שאתה עושה פה?

חיים כץ: 1 במרץ, קיבלת שבעה חודשים, אוגוסט, ספטמבר, אוקטובר, נובמבר, דצמבר, זה חמישה ועוד שניים, ינואר, פברואר.

חיים כץ: חמש ועוד שתיים, כמה זה, גפני?

חיים כץ: אתה כספים, שבעה חודשים.

חיים כץ: אנחנו היום בשמיני, אתם כבר מתחילים לעבוד.

קריאה: ואם נעשה את זה קודם?

חיים כץ: ניתן לכם בונוס, תקבלו פרמיות.

משה גפני: אבל אם הם עושים את זה קודם, צריך שזה יחול קודם.

חיים כץ: התשלום רטרואקטיבי.

קריאה: זה לא רטרואקטיבי.

חיים כץ: זה לא רטרואקטיבי?

קריאה: לא, לא, לא.

חיים כץ: זה מיום התקנה?

חיים כץ: 1 בדצמבר.

חיים כץ: פה אתם לוקחים כסף מאנשים.

חיים כץ: אם אתם תגידו לי שאתם- - -

אורנה ורקוביצקי: נעשה רטרו למי שבמערכת, אין בעיה.

חיים כץ: תרשמי, זה יחול רטרו.

אורנה ורקוביצקי: לגבי מי שקיבל גמלה וזקפתי לו 8%, אז החל מה-1 לחודש- - -

קריאה: ומי שלא קיבל גמלה?

חיים כץ: אז יהיה 1 במרץ.

אורנה ורקוביצקי: רק מי שבמערכת.

אורנה ורקוביצקי: אל תבלבלו אותנו, תעשו לי טובה.

חיים כץ: כל מי שבמערכת ונערכים אליו, הוא יקבל את זה מה-1- - -

אורנה ורקוביצקי: ה-1 בינואר.

חיים כץ: למה ינואר?

חיים כץ: כי מה?

חיים כץ: כי חמש שנים אתם לוקחים ממנו ריבית?

חיים כץ: זה האיש הזקן הקבוע שמצלצל אליי.

אילנה שרייבמן: אני לא רוצה לפגוע בזקנים, בסוף אני אצא הרשעה.

אילנה שרייבמן: אנחנו לא רוצים להיות רשעים.

חיים כץ: יש זקן קבוע שיש לו 70,000 שקל, אמרתי לו 'שים את זה מתחת לבלטות', הוא אומר לי 'אני מפחד'.

חיים כץ: אם הוא לא מדווח לכם על ה-70,000 שקל ששוכבים בבנק ואתם מחשיבים לו 8%, כל יום רק הטלפונים עולים לו- - - אין אחד פה שהוא לא דיבר איתו.

חיים כץ: הוא בן 86, הוא אומר, 'אני רוצה שהוא ייהנה מהכסף' והוא צודק, כי אין 8%, רק בבנק שבבני ברק.

חיים כץ: היום יש הרבה מאוד אגרות חוב שאתה קונה ואתה מקבל מינוס.

דב בארי: דיברנו על זה השבוע, הוא מקבל ריבית ריאלית שלילית.

חיים כץ: אתה קונה היום בריבית ריאלית שלילית.

משה גפני: אז זה לא בסדר, לוקחים מאנשים 8%?

חיים כץ: כן.

חיים כץ: למה אנחנו פה?

אורנה ורקוביצקי: אנחנו כבר כמה שנים מטפלים בזה, תאמין לי.

חיים כץ: רטרו מה-1 בספטמבר, מי שבמערכת.

חיים כץ: יש לכם אפשרות לגמור את זה עד ה-1 במרץ.

חיים כץ: כל מי שלא במערכת- - -

קריאה: הוא מקבל מ-1במרץ.

קריאה: מי שיש לו גמלת הבטחת הכנסה יקבל את זה ב-1 במרץ רטרואקטיבית- - -

משה גפני: עד ה-1 במרץ.

חיים כץ: ואחר כך שוטף.

חיים כץ: הזקן מה-1 בספטמבר.

חיים כץ: הוא בפנים.

חיים כץ: אתם תצלצלו אליו, תגידו לו, 'גפני הגיע לדיון, סידר לך'.

משה גפני: לא ידעתי בכלל מהזקן כשבאתי.

חיים כץ: תתחילי להקריא.

שמרית שקד: אנחנו מתחילים.

שמרית שקד: (מקריאה): "תיקון תקנה 10.

שמרית שקד: 1.

שמרית שקד: בתקנה 10 לתקנות הבטחת הכנסה, התשמ"ב-1982 (להלן – התקנות העיקריות): "(1) במקום תקנת משנה (א) יבוא: "(א) כהכנסה חודשית מנכס יראו את השיעורים הנקובים בפסקאות (2) ו-(4) לפי העניין, מחולקים ב-12, אף אם אין מופקת ממנו הכנסה, או את סכום ההכנסה החודשית המופקת ממנו בפועל – לפי הסכום הגבוה יותר".

שמרית שקד: יש התחייבות של המוסד לביטוח לאומי שהם ימשיכו לפרש את התקנות כמו שקבע היום בית הדין לעבודה.

שמרית שקד: אותה פרשנות שהייתה עד היום נהוגה תישאר ולפיה כל התקנות האלה יחולו ובלבד שיש ביכולתו של בעל הנכס להפיק הכנסה מהנכס.

שמרית שקד: זאת אומרת אנחנו לא משנים את הפרשנות של בית הדין לעבודה.

שמרית שקד: אם זה נכס שאי אפשר להפיק ממנו בכלל הכנסה, לא יזקפו לו הכנסה.

שמרית שקד: (מקריאה): "(1) לעניין תקנת משנה זו: "הייעוד התכנוני" – הייעוד שנקבע לנכס בתכנית; "ייעוד הנכס" – הייעוד התכנוני, ולגבי נכס שהשימוש שנעשה בו בפועל אינו תואם את הייעוד התכנוני שלו – הייעוד שנעשה בפועל; "מלווה קצר מועד" – מלווה קצר מועד, שהוצא לפי חוק מלווה קצר מועד, התשמ"ד-1984, שיתרת תקופתו למסחר היא 12 חודשים; "שיעור הריבית" – ממוצע של התשואות היומיות שפרסם בנק ישראל לגבי מלווה קצר מועד, במהלך השנתיים שקדמו ל-30 בנובמבר של כל שנה; "תכנית" – כהגדרתה בסעיף 1 לחוק התכנון והבנייה, התשכ"ח-1965.

שמרית שקד: "(2) כהכנסה מנכס מקרקעין יראו את השיעורים הבאים לפי ייעודו של הנכס: "(א) לגבי נכס המשמש לצרכי חקלאות 0%; על חלק הנכס העולה על 250,000 ₪ יתווספו השיעורים שבתוספת, בהתאם להוראות פסקה (6)".

שמרית שקד: כלומר על חלק הנכס עד 250 לא זוקפים כל הכנסה, מעבר לזה אנחנו הולכים לפי ההוראות שבטבלת שיצרף המוסד לביטוח לאומי, כלומר מוסיפים לו אחוזים של 1.5%- - -

חיים כץ: לפי הטבלה, את לא צריכה לפירוט.

חזקיה ישראל: לגבי העניין של ה-0% של החקלאות, מאיפה זה נובע?

חיים כץ: עזוב, זה מה שנגמר.

חיים כץ: לא ניכנס למשא ומתן שהיה לכל אורך הדרך.

שמרית שקד: (מקריאה): "(ב) לגבי נכס המשמש למגורים – סכום השווה ל-3% משוויו; על חלק הנכס העולה על 250,000 ₪ יתווספו השיעורים שבתוספת, בהתאם להוראות פסקה (6).

שמרית שקד: "(ג) לגבי נכס המשמש לצרכי מסחר – סכום השווה ל-5% משוויו; על חלק הנכס העולה על 250,000 ₪ יתווספו השיעורים שבתוספת, בהתאם להוראות פסקה (6).

שמרית שקד: "(4) כהכנסה מנכס שאינו נכס מקרקעין יראו סכום השווה לשיעור הריבית משוויו של הנכס; על חלק הנכס העולה על 100,000 ₪ יתווספו השיעורים שבתוספת, בהתאם להוראות פסקה (6).

שמרית שקד: "(5) הודעה על שיעור הריבית המעודכן תפורסם ברשומות ובאתר האינטרנט של המוסד לביטוח לאומי שכתובתו .

שמרית שקד: "(6) לשיעורים הנקובים בפסקאות (2) ו-(4), ובכפוף לאמור בהן, יתווסף השיעור הנקוב בתוספת, בהתאם לשווי הנכס, מחולק ב-12.

שמרית שקד: "(7) הסכומים האמורים בפסקה (2) ובתוספת יעודכנו בשיעורים ובמועדים שבהם מעודכן הסכום שאינו מובא בחשבון.

שמרית שקד: "(2) תקנות משנה (ג) ו-(ד) בטלות".

שמרית שקד: זה מה שכרמית אמרה, ככל שנשאיר את התקנות של הרכב, אז התיקון הזה מיותר, זה עניין טכני.

שמרית שקד: (מקריאה): "הוספת תוספת.

שמרית שקד: 2.

שמרית שקד: אחרי תקנה 21 לתקנות העיקריות יבוא:" – זה מונח לפני כולם, תעיינו בזה.

חיים כץ: ואנחנו עוברים ל-?

שמרית שקד: (מקריאה): "תחילה ותחולה.

שמרית שקד: 3.

שמרית שקד: תחילתן של תקנות אלה ביום 1 במרץ 2013 (להלן – יום התחילה), והן יחולו על גמלה המשתלמת בעד התקופה מיום התחילה ואילך.

שמרית שקד: ואולם לגבי מי שהשתלמה גמלת הבטחת הכנסה בחודשים ספטמבר, אוקטובר נובמבר, דצמבר, ינואר, פברואר, יחולו התקנות האלה גם בעד התקופה האמורה".

חיים כץ: התשלום יהיה ב-1 במרץ.

חיים כץ: פה זה מבלבל מה שאת כתבת.

חיים כץ: התחולה היא מ-1 בספטמבר לגבי אלה שהם בתוך המערכת, בקשות חדשות יתקבלו מה-1 במרץ 2013.

שמרית שקד: לא, התקנות האלה מתחילות ב-1 במרץ, ב-1 במרץ מתחילים לשלם להם גם על התקופה אחורה.

חיים כץ: הביצוע מתחיל ב-1 במרץ, התקנות מתחילות ב-1 בספטמבר.

אורנה ורקוביצקי: לגבי מי שבמערכת.

דב בארי: אבל מי שלצורך העניין מצטרף ב-1- - -

חיים כץ: אתה גמרת את העניינים שלך?

דב בארי: מי שב-1 בינואר, משלמים לו עבור התקופה שהוא היה בתוך המערכת.

שמרית שקד: התקנות מתחילות ב-1 בספטמבר 2012, לגבי מי שהשתלמה לו הבטחת הכנסה, זה גם למי שמשתלמת לו אחרי.

חיים כץ: אתם תנסחו את זה.

חיים כץ: ואנחנו עוברים להצבעה על אישור התקנות.

חיים כץ: הצבעה בעד התקנות - רוב התקנות אושרו.

חיים כץ: אני שמח להודיע שוועדת העבודה והרווחה אישרה ברוב כל חברי הכנסת שנמצאים פה ויש להם זכות הצבעה את התקנות והתקנות מאושרות.

חיים כץ: תודה רבה, הישיבה נעולה.